ທ່ານ ໂມດີ ຫາທາງ ເສີມຂະຫຍາຍ ສາຍສຳພັນກັບຈີນ ໃນລະຫວ່າງການຢ້ຽມຢາມຄັ້ງທຳອິດ
ຜູ້ນຳ​ທັງ​ສອງ ​​ໃນ​ລະຫວ່າງ​ການ​ຢ້ຽມຢາມຄັ້ງນີ້ ຈະ​​ເຊັນ​ສັນຍາ ​ໃນ​ດ້ານເສດຖະກິດ ທີ່​ມີ​ມູນ​ຄ່າ 10 ພັນລ້ານ​ດອນ​ລາ ອີງ​ຕາມ ໜັງສືພິມ Global Times ຂອງ​ທາງ​ການ​ຈີນ.
ນາຍົກລັດຖະມົນຕີ ອິນເດຍ ທ່ານ Narendra Modi ພວມຢູ່ທີ່ ຈີນເພື່ອທຳການຢ້ຽມຢາມ ຢ່າງເປັນທາງການ ຊຶ່ງຄາດກັນວ່າ ຈະເສີມຂະຫຍາຍສາຍສຳພັນ ທາງການທູດ ແລະ ເສດຖະກິດ ຂຶ້ນຕື່ມອີກລະຫວ່າງສອງປະເທດຍັກໃຫຍ່ ໃນເອເຊຍ ນາຍົກລັດຖະມົນຕີ Modi ຊຶ່ງພວມທຳການຢ້ຽມຢາມ ປະເທດຈີນ ເປັນເທື່ອທຳອິດ ນັບຕັ້ງແຕ່ທ່ານໄດ້ຖືກເລືອກເປັນນາຍົກ ເມື່ອ ປີກາຍ  ໄດ້ເດີນທາງໄປຮອດເມືອງ Xi'an ນະຄອນຫລວງຂອງ ແຂວງ Shaanxi ແລະ ບ້ານເກີດຂອງປະທານປະເທດຈີນ ທ່ານ Xi Jinping ໃນຕອນເຊົ້າວັນພະຫັດມື້ນີ້ ປະທານປະເທດ ສີ ຈິ້ນຜິງ ເດີນທາງໄປຍັງເມືອງ Xi’an ເພື່ອຕ້ອນຮັບ ທ່ານ Modi ໃນ ຕອນແລງວັນພະຫັດມື້ນີ້ ໃນອັນທີ່ມອງກັນວ່າ ເປັນການສະແດງ ເຖິງຄວາມປາດຖະໜາດີ ມັນເປັນສິ່ງທີ່ຜິດປົກກະຕິ ສຳຫລັບບັນດາຜູ້ນຳຂອງຈີນ ຈະພົບປະກັບ ບັນດາຜູ້ນຳລັດ ຖະບານ ຕ່າງປະເທດ ທີ່ເດີນທາງມາຢ້ຽມຢາມ ຢູ່ນອກນະຄອນຫລວງ ປັກກິ່ງ ການຢ້ຽມຢາມໃນຄັ້ງນີ້ ມີຂຶ້ນຫຼາຍໆເດືອນ ຫຼັງຈາກທ່ານ Modi ໄດ້ເປັນເຈົ້າພາບຕ້ອນຮັບ ທ່ານ ສີ ຢູ່ທີ່ ເມືອງ Ahmedabad ບ້ານເກີດຂອງທ່ານ ໃນການຢ້ຽມຢາມຢ່າງເປັນທາງການ ຊຶ່ງໃນລະຫວ່າງນັ້ນ ຜູ້ນຳທັງສອງ ໄດ້ສະແດງຄວາມຮູ້ສຶກສ່ວນໂຕ ແບບອົບອຸ່ນ ທີ່ໜ້າ ສັງເກດໄດ້ ແລະ ທັງສອງທ່ານຫວັງວ່າ ຄວາມຮູ້ສຶກດັ່ງກ່າວນັ້ນ ຈະຫັນປ່ຽນເປັນການຮ່ວມມື ທາງດ້ານເສດຖະກິດຕື່ມອີກ ເປັນທີ່ຄາດກັນວ່າ ຜູ້ນຳທັງສອງ ໃນລະຫວ່າງການຢ້ຽມຢາມຄັ້ງນີ້ ຈະເຊັນສັນຍາ ໃນດ້ານ ເສດຖະກິດ ທີ່ມີມູນຄ່າ 10 ພັນລ້ານດອນລາ ອີງຕາມ ໜັງສືພິມ Global Times ຂອງ ທາງການຈີນ